สตง.ตามบี้ภาษีหุ้นชินฯ
สรรพากรใหญ่คับเมืองเมินชี้แจงไม่เก็บหุ้นชินคอร์ป
18 ต.ค. 2554

สรรพากรใหญ่คับเมืองเมินชี้แจงไม่เก็บหุ้นชินคอร์ป
นายพิศิษฐ์ ลีลาวชิโรภาส รักษาการผู้ว่าการการตรวจเงินแผ่นดิน (สตง.) กล่าวว่า จนถึงขณะนี้ผู้บริหาร กรมสรรพากรยังไม่ยอมชี้แจงกรณีที่ สตง.ทำหนังสือสอบถามถึงเหตุผลที่กรมสรรพากรไม่ยอมยื่นอุทธรณ์ต่อศาลเพื่อเรียกเก็บภาษีหุ้นชินคอร์ปจากนายพานทองแท้ ชินวัตร และ น.ส.พินทองทา ชินวัตร จำนวน 1.2 หมื่นล้านบาท ทั้งๆ ที่ สตง.ได้ทำหนังสือไปเป็นเวลาหลายเดือนแล้ว
“หากผู้บริหารกรมสรรพากรยังไม่ยอมตอบ สตง.ก็จะทำหนังสือทวงถามไปอีกครั้งให้เร่งดำเนินการชี้แจง” นายพิศิษฐ์ กล่าว
ทั้งนี้ หนังสือของ สตง.ได้สอบถาม ว่า การต่อสู้คดีในชั้นศาลภาษีอากรกลางของกรมสรรพากรได้ทำอย่างเต็มที่แล้วหรือไม่ นอกจากนี้ทำไมถึงไม่ยื่นอุทธรณ์ต่อศาล และเมื่อไม่ยื่นอุทธรณ์จะไปเก็บภาษีที่ใคร และจะเก็บได้หรือไม่ หากเก็บภาษีไม่ได้ ใครจะเป็นผู้รับผิดชอบต่อความเสียหายที่เกิดขึ้น
นายพิศิษฐ์ กล่าวว่า ขณะนี้ที่ได้ติดตามจากสื่อพบว่า นายสาธิต รังคสิริ อธิบดีกรมสรรพากร ได้ออกมาเปิดเผยว่า การที่กรมสรรพากรไม่ยื่นอุทธรณ์ภาษีนายพานทองแท้ และ น.ส.พินทองทา เพราะไม่ใช่เจ้าของตัวจริง แล้วก็ยังไม่สามารถเก็บภาษีจาก พ.ต.ท.ทักษิณ ชินวัตร อดีตนายกรัฐมนตรี เจ้าของหุ้นตัวจริงได้อีก จึงต้องถือเป็นความรับผิดชอบของอธิบดีกรมสรรพากร หากมีความเข้าใจผิดหรือละเว้นปฏิบัติหน้าที่จะทำให้รัฐเสียหายถึง 1.2 หมื่นล้านบาท
แหล่งข่าวจากกรมสรรพากร เปิดเผยว่า กรมสรรพากรยังไม่มีกำหนดการชี้แจงไม่เก็บภาษีหุ้น พ.ต.ท.ทักษิณ จำนวน 1.2 หมื่นล้านบาท แม้ว่าก่อนหน้านี้นายบุญทรง เตริยาภิรมย์ รมช.คลัง ที่กำกับดูแลกรมสรรพากรสั่งให้กรมสรรพากรชี้แจงเรื่องนี้ เพราะเป็นเรื่องที่สนใจของสังคม
อย่างไรก็ตาม ยังไม่ทราบเหตุผล ที่อธิบดีกรมสรรพากรยังไม่ยอมชี้แจงต่อสาธารณะในเรื่องนี้
แหล่งข่าวเปิดเผยว่า คดีภาษีหุ้นชินคอร์ปจะหมดอายุความในเดือน มี.ค. 2555 เพราะเป็นกรณีผู้เสียภาษียื่นแบบประเมินภาษี แต่ยื่นไม่ครบ ซึ่งมีอายุความ 5 ปี ส่วนกรณีที่กรมสรรพากรยังไม่ได้ตอบหนังสือ สตง.นั้น เนื่องจาก สตง.ได้สอบถามผ่านมาทางกระทรวงการคลัง แต่เรื่องนี้จะชัดเจนก่อนหมดอายุความ